《大风雨自玉井归西峰宿范湘滨道人复庵作》
清代·王又旦

越嶂探玉井，日照东林木。云气生壁上，须臾荡虚谷。

爽籁激幽响，大雨一何速。群帝忽徕下，乘蹻纷相逐。

桂旗连宝羽，飘飘低以属。天色变多端，一气自回复。

徒侣对面失，苔滑阻纡曲。纷吾身何托，暂憩云中屋。

稍觉心魂安，更旷登临目。欹斜千山松，偃卧一径竹。

莫漫嗟险艰，庶几惬幽独。入夜展道经，孤镫照人宿。

作者简介：陕西合阳人，字幼华，号黄湄。顺治十五年进士。康熙间知湖北潜江。履亩定赋，抑豪强。二十三年，入都补户科给事中。工诗，兼综唐宋之长。卒于官。年五十一。有《黄湄集》。